Ir-Russja wissiet li l-attakki mill-ajru tal-qawwiet Amerikani fis-Sirja jkunu jfissru ksur goff tal-liġi internazzjonali. Kelliem għall-Ministeru tal-Affarijiet Barranin Russu qal li din it-tip ta’ azzjoni mingħajr l-appoġġ tan-Nazzjonijiet Magħquda, ifisser att ta’ aggressjoni. Għaxar pajjiżi Għarab jappoġġjaw lill-Amerikani It-twissija Russa, li dejjem appoġġjat lill-President Sirjan, Bashar Al Assad, waslet ftit sigħat wara li għaxar pajjiżi Għarab ddikjaraw li se jappoġġjaw lill-Amerikani fil-ġlieda kontra l-militanti tal-Istat Iżlamiku u wara li l-President Amerikan Barack Obama ħabbar l-istrateġija kontra t-terroristi. Id-dikjarazzjoni tal-President Amerikan saret f’għeluq it-tlettax-il anniversarju mill-attakki tal-11 ta’ Settembru. Fl-istess ħin li l-ewwel ajruplan baqa’ dieħel f’wieħed miż-żewġ torrijiet tat-twin towers, il-qanpiena ndaqqet tliet darbiet.